Adafruit Industries

**Adafruit Industries LLC** on Ameerika ettevõte peakorteriga New Yorgis. See tegeleb vaba riistvara arendamise, tootmise ja müügiga.

## Ajalugu
Adafruit alustas 2005. aastal tegevust elektroonikakomponentide veebipoena. MIT üliõpilane Limor Fried müüs varuosi oma isiklikul veebilehel avaldatud projektide jaoks. Aasta hiljem kolis ta New Yorki ning asutas oma veebipoe põhjal ettevõtte Adafruit Industries, LLC.  Firma sai nime Limor Friedi kasutajanime “ladyada” järgi, mille inspiratsiooniks on Inglise matemaatik Ada Lovelace.

2012. aastal kolis Adafruit Industries New Yorgi Soho kvartalisse, firma käive oli 10 miljonit dollarit. 2014. aastal oli Adafruiti käive 33 miljonit dollarit.

2016. aastal täitis Adafruit oma miljonendat tellimust ning käive jõudis 45 miljoni dollarini.

2020. aasta koroonapandeemia ajal sai Adafruit jätkata tööd, valmistades varuosi meditsiinilise varustuse jaoks. 

## Tooted
### Adafruit Feather

**Adafruit Feather** on erinevate mikroprotsessoritega mikrokontrollerite ja laiendusplaatide (*Featherwings*) perekond. Sõltumata kiibistikust on kõikide *Feather* mikrokontrollerite viigud identsed. See võimaldab jooksvalt vahetada projektis kasutusel olevat plaadi teise mudeli vastu. Kõik lisaplaadid on kõikide mikrokontrolleritega kokkusobivad ning omavahel virnastatavad.

Adafruit Feather mikrokontrolleri mõõtmed on vaikimisi 0.9"&nbsp;x&nbsp;2" (22.86mm&nbsp;x&nbsp;50.8mm), kuid vajaduse korral on lubatud ka suurema pikkusega plaadi disain. Teiste plaatidega ühilduvuse huvides on laiuse muutmine aga mitte soovituslik. Kõik mikrokontrollerid on varustatud JST 2-PH pesaga, mille kaudu saab ühendada 3.7V akut. Plaadi külge ühendatud aku laeb automaatselt USB pesa kaudu. 

Laiendusplaatide mõõtmed ei ole rangelt paika pandud ning neid saab vabalt muuta lähtuvalt plaadi vajadustest. Lubatud on ka laiendusplaatide disainid, mis kinnituvad mikrokontrolleri alla.

2024. aasta aprilli seisuga on Adafruiti veebipoes müügil 73 erinevat Feather mikrokontrollerit ning 95 Featherwings laiendusplaati.  Tänu avatud spetsifikatsioonile on olemas ka lai valik plaate teistelt tootjatelt, mis sobivad kokku Adafruiti enda toodetega.

### CircuitPython

**CircuitPython** on Pythonil põhinev mikrokontrollerite jaoks programmeerimiskeel. See sai alguse 2016. aastal MicroPythoni baasil. Esimesed versioonid kandsid nime "Adafruit MicroPython" ning nende peamine erinevus MicroPythonist oli Adafruiti enda plaatide tugi.  2017. aastal projekt oli ümbernimetatud CircuitPythoniks, et vältida arusaamatusi ning eristada programmeerimiskeelt originaalsest MicroPythonist.  2018. aastal ilmunud "Blinka" ühilduvuse kiht implementeerib CircuitPythoni teeke CPythonis, mis võimaldab CircuitPythonis kirjutatud koodi käitamist ka valitud monoplaatarvutitel. 

CircuitPythoni peamised erinevused Micropythonist: 
* Natiivse USB tugi;
* Ujukomaarvude tugi;
* Veateated on tõlgitud 19 keelde;
* Puudub korralik paralleelsuse tugi, lõimed ja katkestused ei tööta.

Näidiskood LED-i vilgutamiseks CircuitPythonis:

```python
# Vajalikud teegid
import digitalio
import board
import time

# board.LED on sisseehitatud LED-i viik
# Määrame seda väljundiks
led = digitalio.DigitalInOut(board.LED)
led.direction = digitalio.Direction.OUTPUT

# Vilgutame sagedusega 1 Hz
while True:
    led.value = True
    time.sleep(0.5)
    led.value = False
    time.sleep(0.5)
```


### NeoPixel

**NeoPixel** on WS2812, WS2811 või SK6812 draiveril põhinevate RGB LEDide kaubamärk.  Adafruit toodab NeoPixeleid mitmes formaadis: eraldi moodulitena, lindil, maatriksitena ning jadana sirge või ringkujulise aluse peal. Lisaks tavalistele valgusdioodidele on saadaval ka versioonid RGBW- (ehk eraldi valge dioodiga) või ultraviolettvalgusdioodidega.

NeoPixel LED-ide kasutamiseks on loodud teegid Arduino C++ ning Adafruiti enda CircuitPythoni programmeerimiskeeltes.

### FLORA / GEMMA

**Adafruit FLORA** on kompaktne õmmeldatav Arduinoga kokkusobiv elektroonikaplatvorm.  Selle aluseks on ümmargune mikrokontroller diameetriga 1.75" (44.5mm), mis põhineb ATmega32u4 kiibil ning sisaldab ühte NeoPixel moodulit ning JST 2-PH pesa aku ühendamiseks. FLORA perekonna moodulid on loodud riiete külge õmblemiseks elektrojuhtivate niitide abil. Selleks on kõik elektroonilised komponendid paigaldatud plaadi ühel poolel ning plaadi äärtes on ette nähtud avaga kontaktväljad mugavaks õmblemiseks.

Lisaks FLORAle toodab Adafruit ka **GEMMA** seeria plaate.  Selle seeria mikrokontrollerid on oluliselt väiksema diameetriga 1" (25.4mm) ning põhinevad Attiny85 kiibil.

Mõlema platvormi jaoks on loodud laiendusmooduleid, mida samuti saab riiete külge õmmelda. Nende hulka kuuluvad, näiteks, GPS ja NeoPixel moodulid. 

### Circuit Playground

**Adafruit Circuit Playground** on ATmega32u4 mikroprotsessoril põhinev mikrokontroller, mis oli loodud spetsiaalselt algajate programmeerijate jaoks.  Plaat on varustatud 10 NeoPixeli mooduli, nuppude, andurite ja kõlariga. See oli loodud õpetajate ja vanemate palvel koolitundide läbiviimiseks.  Plaadi peal olevad komponendid saab kasutada ilma jootmise ega maketeerimislaua kasutamiseta, mis on kasuks piiratud ajaga koolitundide puhul.

## Õppematerjalid
### Videomaterjalid
Adafruit on aktiivne YouTube'is. Nende ametlikul kanalil on 2024. aasta aprilli seisuga 446 tuhat tellijat. Suurem osa sisust kanalil on otseülekanded ja nende salvestised.

#### Show and Tell
Iganädalased otseülekanded, kus soovijad vaatajate hulgast saavad ette näidata ja tutvustada oma elektroonika projekte.  Limor Friedi sõnul Adafruit kasutab vaatajate projekte ning nende teostamisel tekkinud probleeme inspiratsiooniks Adafruiti toodete loomisel. 

#### Ask an Engineer
Iganädalane otseülekanne, kus Limor Fried ja Phillip Torrone vastavad vaatajate elektroonikateemalistele küsimustele ning tutvustavad Adafruiti uusi ja tulevasi projekte. 

#### Desk of Ladyada
Limor Friedi otseülekanded uute Adafruiti toodete arendamise protsessist. Saates on kajastatud kõik seadme disaini- ja tootmise etapid; näiteks üks saate rubriikidest nimega "The Great Search" selgitab detailselt seadmete komponentide valimise protsessi. 

#### JP's Product Picks
Iganädalased otseülekanded, kus tutvustatakse tooteid Adafruiti valikust ning luuakse nende abil lihtsamaid projekte. 

### Adafruit Learning System
**Adafruit Learning System** on veebileht, kus avaldatakse üksikasjalikke juhendeid elektroonika projektide valmistamiseks ning elektroonikaalased õppematerjalid. Sama lehele lisatakse ka uute Adafruiti toodete kirjeldusi, kasutusjuhendeid ja spetsifikatsioone. Artikleid saavad lisada ainult Adafruiti moderaatorid ja nende poolt heaks kiidetud kasutajad. Tavakasutajad saavad oma projekte ja juhendeid avalikustada Adafruit Playgroundi lehel.

2024. aasta aprilli seisuga oli Adafruit Learning Systemi lehele on üles laaditud üle 3000 ning Adafruit Playgroundi lehele üle 100 artikli.

## Viited